CELEX: 32022R0805
Language: sk
Date: 2022-02-16 00:00:00
Title: Delegované nariadenie Komisie (EÚ) 2022/805 zo 16. februára 2022, ktorým sa dopĺňa nariadenie Európskeho parlamentu a Rady (EÚ) 2016/1011 stanovením poplatkov uplatniteľných na dohľad Európskeho orgánu pre cenné papiere a trhy nad určitými správcami referenčných hodnôt (Text s významom pre EHP)

24.5.2022   
               
               
                  SK
               
               
                  Úradný vestník Európskej únie
               
               
                  L 145/14
               
            
         DELEGOVANÉ NARIADENIE KOMISIE (EÚ) 2022/805
         zo 16. februára 2022,
         ktorým sa dopĺňa nariadenie Európskeho parlamentu a Rady (EÚ) 2016/1011 stanovením poplatkov uplatniteľných na dohľad Európskeho orgánu pre cenné papiere a trhy nad určitými správcami referenčných hodnôt
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 48l ods. 3,
         keďže:
         
                     (1)
                  
                  
                     V článku 48l nariadenia (EÚ) 2016/1011 sa vyžaduje, aby orgán ESMA účtoval správcom kritických referenčných hodnôt a správcom referenčných hodnôt z tretích krajín poplatky spojené so žiadosťami o povolenie podľa článku 34 a so žiadosťami o uznanie podľa článku 32 uvedeného nariadenia a ročné poplatky spojené s plnením jeho úloh v súlade s uvedeným nariadením v súvislosti s kritickými referenčnými hodnotami a uznanými správcami referenčných hodnôt z tretích krajín. V článku 48l ods. 2 nariadenia (EÚ) 2016/1011 sa vyžaduje, aby takéto poplatky boli primerané obratu dotknutého správcu referenčných hodnôt a pokrývali všetky náklady, ktoré vznikli orgánu ESMA v súvislosti s udeľovaním povolení alebo uznávaním a plnením jeho úloh v súvislosti so správcami kritických referenčných hodnôt a správcami referenčných hodnôt z tretích krajín v súlade s uvedeným nariadením.
                  
               
                     (2)
                  
                  
                     Poplatky účtované za činnosti orgánu ESMA súvisiace so správcami kritických referenčných hodnôt a referenčných hodnôt tretích krajín by sa mali stanoviť na takej úrovni, aby sa zabránilo výraznému hromadeniu deficitu alebo prebytku. Ak dochádza k opakovanému výskytu značného prebytku alebo deficitu, výška poplatkov by sa mala zrevidovať.
                  
               
                     (3)
                  
                  
                     Poplatky spojené so žiadosťami o povolenie („poplatky za povolenie“) a so žiadosťami o uznanie („poplatky za uznanie“) by sa mali účtovať správcom kritických referenčných hodnôt a správcom referenčných hodnôt tretích krajín na účely pokrytia nákladov orgánu ESMA na spracúvanie žiadostí o povolenie a uznanie vrátane nákladov na overenie úplnosti žiadostí, vyžiadanie dodatočných informácií a prípravu rozhodnutí a nákladov súvisiacich s posudzovaním systémovej dôležitosti kritických referenčných hodnôt, ako aj s dodržiavaním predpisov správcami referenčných hodnôt z tretích krajín.
                  
               
                     (4)
                  
                  
                     Keďže posudzovanie žiadostí je rovnako náročné na zdroje, či už ide o žiadosti predložené veľkými správcami alebo žiadosti predložené malými správcami, poplatok za uznanie by mal byť paušálny poplatok za uznanie rovnaký pre všetkých správcov z tretích krajín.
                  
               
                     (5)
                  
                  
                     Na základe očakávaného pracovného zaťaženia a nákladov, ktoré toto zaťaženie predstavuje pre orgán ESMA a ktoré majú byť v plnej miere pokryté jednorazovým poplatkom za uznanie, by sa náklady na posúdenie žiadosti o uznanie mali stanoviť na 40 000 EUR.
                  
               
                     (6)
                  
                  
                     Kritické referenčné hodnoty podliehajú intenzívnejšiemu preskúmavaniu podľa nariadenia (EÚ) 2016/1011 a ich správcovia musia dodržiavať prísnejšie organizačné požiadavky. V dôsledku toho predstavuje postup udeľovania povolení vyššie pracovné zaťaženie pre orgán ESMA. Poplatok za povolenie pre správcu kritickej referenčnej hodnoty by preto mal byť výrazne vyšší ako poplatok za posúdenie žiadosti o uznanie.
                  
               
                     (7)
                  
                  
                     S cieľom podporiť kvalitu a úplnosť prijatých žiadostí a v súlade s prístupom orgánu ESMA k registrácii subjektov, nad ktorými vykonáva dohľad, by mal byť poplatok za uznanie splatný v čase predloženia žiadosti.
                  
               
                     (8)
                  
                  
                     Ročné poplatky sa majú účtovať aj správcom kritických referenčných hodnôt a uznaných referenčných hodnôt tretích krajín na účely pokrytia nákladov orgánu ESMA na plnenie jeho úloh podľa nariadenia (EÚ) 2016/1011, pokiaľ ide o priebežný dohľad nad takýmito správcami. V prípade referenčných hodnôt tretích krajín by takéto poplatky mali zahŕňať vykonávanie a udržiavanie dohôd o spolupráci s orgánmi tretích krajín a monitorovanie vývoja v oblasti regulácie a dohľadu v tretích krajinách. Pokiaľ ide o kritické referenčné hodnoty, poplatky by mali zahŕňať aj výdavky, ktoré orgán ESMA znáša v súvislosti s priebežným dohľadom nad dodržiavaním požiadaviek stanovených v článku 48l a hlave VI nariadenia (EÚ) 2016/1011 týmito správcami, a to aj prostredníctvom dohľadu nad porovnateľným dodržiavaním, ak bolo priznané.
                  
               
                     (9)
                  
                  
                     Náklady na priebežný dohľad nad kritickou referenčnou hodnotou závisia od toho, či sa od orgánu ESMA vyžaduje, aby pre túto referenčnú hodnotu vytvoril kolégium orgánov dohľadu a predsedal mu, čo predstavuje značnú dodatočnú pracovnú záťaž. V dôsledku toho je vhodné rozlišovať medzi oboma prípadmi pri stanovovaní poplatkov za dohľad. Naopak, v rámci kategórie kritických referenčných hodnôt by nemalo byť potrebné rozlišovať poplatky za dohľad na základe ročného obratu správcu, keďže kritické referenčné hodnoty majú na základe svojej definície systémový vplyv v Únii.
                  
               
                     (10)
                  
                  
                     Žiadosť o uznanie v Únii je rozhodnutie, ktoré prijali správcovia referenčných hodnôt z tretích krajín z komerčných dôvodov, keďže sa očakáva, že ponúknutie ich referenčných hodnôt v Únii vytvorí príjmy. V prípade uznaných správcov referenčných hodnôt z tretích krajín by sa preto poplatky za dohľad mali upravovať v závislosti od príjmov, ktoré získavajú z používania týchto referenčných hodnôt v Únii. V prípadoch, keď sa nevytvárajú žiadne príjmy, by sa mal stanoviť minimálny poplatok za dohľad vo výške 20 000 EUR.
                  
               
                     (11)
                  
                  
                     V snahe odradiť od podávania opakovaných alebo neopodstatnených žiadostí by sa poplatky za uznanie a povolenie – ak žiadateľ svoju žiadosť stiahne – nemali vracať. Keďže administratívna práca požadovaná v prípade žiadosti o uznanie alebo o povolenie, ktorá bola zamietnutá, je rovnaká ako tá, ktorá sa vyžaduje v prípade akceptovanej žiadosti, poplatky za uznanie a poplatky za povolenie by sa nemali vracať, ak sa povolenie alebo uznanie zamietne.
                  
               
                     (12)
                  
                  
                     V súlade s nariadením Európskeho parlamentu a Rady (EÚ) 2021/168 (2) sa referenčné hodnoty tretích krajín môžu používať v Únii bez toho, aby sa príslušní správcovia museli usilovať o rovnocennosť, uznanie alebo schválenie v prechodnom období predĺženom do roku 2023. Počas tohto prechodného obdobia je uznávanie v Únii pre správcov referenčných hodnôt so sídlom v tretích krajinách voliteľným režimom, z čoho vyplýva, že ich referenčné hodnoty zostanú po skončení prechodného obdobia k dispozícii na používanie v Únii. V dôsledku toho by sa počas tohto obdobia mali ustanovenia o poplatkoch za uznanie a dohľad uplatňovať len na správcov so sídlom v tretích krajinách, ktorí dobrovoľne požiadali o uznanie pred uplynutím prechodného obdobia zavedeného nariadením (EÚ) 2021/168, a ak dotknutý príslušný vnútroštátny orgán alebo orgán ESMA schválil takéto uznanie.
                  
               
                     (13)
                  
                  
                     S cieľom zaistiť bezproblémové uplatňovanie nových právomocí v oblasti dohľadu pridelených orgánu ESMA by toto nariadenie malo nadobudnúť účinnosť čo najskôr,
                  
               PRIJALA TOTO NARIADENIE:
         
            Článok 1
            Predmet úpravy a rozsah pôsobnosti
            Týmto nariadením sa stanovujú pravidlá týkajúce sa poplatkov, ktoré môže orgán ESMA účtovať správcom v súvislosti s udeľovaním povolení, uznávaním a dohľadom.
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        1.
                     
                     
                        „kritická referenčná hodnota“ je kritická referenčná hodnota podľa článku 20 ods. 1 písm. a) a c) nariadenia (EÚ) 2016/1011;
                     
                  
                        2.
                     
                     
                        „referenčná hodnota tretej krajiny“ je referenčná hodnota, ktorej správca sa nachádza mimo Únie.
                     
                  
         
            Článok 3
            Poplatky za uznanie a poplatky za povolenie
            
               1.   Správca referenčných hodnôt, ktorý je usadený v tretej krajine a ktorý žiada o uznanie podľa článku 32 nariadenia (EÚ) 2016/1011, uhrádza poplatok za uznanie vo výške 40 000 EUR.
            
            
               2.   Správca kritickej referenčnej hodnoty, ktorý žiada o povolenie v súlade s článkom 34 nariadenia (EÚ) 2016/1011, uhrádza poplatok za žiadosť vo výške 250 000 EUR.
            
            
               3.   Poplatok za povolenie a poplatok za uznanie sa uhrádzajú v čase podania žiadosti po doručení oznámenia orgánu ESMA o dlhu.
            
            
               4.   V prípade žiadostí doručených príslušným vnútroštátnym orgánom po 1. októbri 2021 a postúpených orgánu ESMA sa poplatky za uznanie uhradia začiatkom roka 2022.
            
            
               5.   Poplatky za uznanie a poplatky za povolenie sa nevracajú.
            
         
         
            Článok 4
            Ročné poplatky za dohľad
            
               1.   Správca jednej alebo viacerých kritických referenčných hodnôt platí ročný poplatok za dohľad:
               
                           a)
                        
                        
                           vo výške 250 000 EUR v prípadoch, keď orgán ESMA musí predsedať kolégiu orgánov dohľadu podľa článku 46 nariadenia (EÚ) 2016/1011;
                        
                     
                           b)
                        
                        
                           vo výške 200 000 EUR v prípadoch, keď orgán ESMA nemusí predsedať kolégiu orgánov dohľadu podľa článku 46 nariadenia (EÚ) 2016/1011.
                        
                     
            
               2.   Správca referenčných hodnôt usadený v tretej krajine a uznaný orgánom ESMA platí ročný poplatok za dohľad vypočítaný takto:
               
                           a)
                        
                        
                           ročný poplatok za dohľad za daný rok n je celkový ročný poplatok pre uznaných správcov z tretích krajín upravený o koeficient obratu;
                        
                     
                           b)
                        
                        
                           celkový ročný poplatok pre uznaných správcov z tretích krajín za daný rok n sa rovná výsledku odčítania ročných poplatkov za dohľad, ktoré majú orgánu ESMA uhradiť správcovia kritických referenčných hodnôt za rok n, od rozpočtu orgánu ESMA na dohľad podľa nariadenia (EÚ) 2016/1011 na daný rok n;
                        
                     
                           c)
                        
                        
                           v prípade každého správcu z tretej krajiny je koeficientom obratu podiel jeho uplatniteľného obratu na súhrnnom obrate vytvorenom všetkými uznanými správcami z tretích krajín::
                           
                     
                           d)
                        
                        
                           minimálny ročný poplatok za dohľad pre uznaných správcov z tretích krajín je 20 000 EUR vrátane prípadov, keď sa uplatniteľný obrat uznaného správcu z tretej krajiny rovná nule.
                        
                     
            
               3.   Správcovia referenčných hodnôt uhrádzajú svoje príslušné ročné poplatky za dohľad orgánu ESMA najneskôr 31. marca kalendárneho roka, v ktorom sú splatné. Ak informácie za predchádzajúce kalendárne roky nie sú k dispozícii, poplatky sa vypočítajú na základe najnovších dostupných informácií o ročných poplatkoch. Zaplatené ročné poplatky sa nevracajú.
            
         
         
            Článok 5
            Ročné poplatky za dohľad v roku uznania alebo udelenia povolenia
            Odchylne od článku 4 sa poplatok za dohľad v prvom roku pre uznaných správcov z tretích krajín a správcov kritických referenčných hodnôt, ktorým bolo udelené povolenie, s odkazom na rok, v ktorom boli uznaní alebo v ktorom im bolo udelené povolenie, vypočítava tak, že sa poplatok za dohľad zníži, t. j. upraví o tento koeficient:
            
               
            Poplatok za dohľad za prvý rok sa uhradí po tom, ako orgán ESMA oznámi správcovi, že jeho žiadosť bola schválená, a to do 30 dní od dátumu vydania príslušného oznámenia orgánu ESMA o dlhu.
            Odchylne od uvedeného platí, že ak bolo správcovi referenčných hodnôt udelené povolenie v decembri, poplatok za dohľad v prvom roku neplatí.
         
         
            Článok 6
            Uplatniteľný obrat
            Obratom uznaného správcu referenčných hodnôt z tretej krajiny sú jeho príjmy získané z používania jeho referenčných hodnôt dohliadanými subjektmi v Únii počas posledného ukončeného účtovného roka správcu referenčných hodnôt.
            Uznaný správca referenčných hodnôt z tretej krajiny každoročne poskytne orgánu ESMA audítorom overené údaje potvrdzujúce jeho príjmy z používania jeho referenčných hodnôt v Únii. Údaje musia byť osvedčené externým auditom a predkladajú sa orgánu ESMA elektronicky každý rok do 30. septembra. Ak je správca z tretej krajiny uznaný po 30. septembri kalendárneho roka, údaje poskytne ihneď po uznaní a do konca kalendárneho roka, v ktorom bol uznaný. Dokumenty s audítorom overenými údajmi sa poskytujú v jazyku, ktorý je zaužívaný v oblasti finančných služieb.
            Ak sú vykázané príjmy vyjadrené v inej mene ako euro, orgán ESMA ich prepočíta na sumu v eurách s použitím priemerného výmenného kurzu eura uplatniteľného na obdobie, počas ktorého boli príjmy zaznamenané. Na tento účel sa používa referenčný výmenný kurz eura, ktorý uverejňuje Európska centrálna banka.
            Správcovia z tretích krajín uznaní pred 1. januárom 2022 oznámia orgánu ESMA svoj obrat za rok 2020 do 31. januára 2022.
         
         
            Článok 7
            Všeobecné spôsoby platieb
            
               1.   Všetky poplatky sa platia v eurách.
            
            
               2.   V prípade každej oneskorenej platby vzniká za každý deň pokuta vo výške 0,1 % dlžnej sumy.
            
         
         
            Článok 8
            Úhrada poplatkov za žiadosť a povolenie
            
               1.   Poplatky za žiadosť, povolenie alebo rozšírenie povolenia sú splatné v čase, keď správca referenčných hodnôt podá žiadosť, a uhrádzajú sa v plnej výške do 30 dní od dátumu vystavenia faktúry orgánom ESMA.
            
            
               2.   Orgán ESMA nevráti poplatky správcovi referenčných hodnôt, ktorý sa rozhodne stiahnuť svoju žiadosť o povolenie.
            
         
         
            Článok 9
            Úhrada ročných poplatkov za dohľad
            
               1.   Ročný poplatok za dohľad uvedený v článku 4 za účtovný rok sa uhradí orgánu ESMA pred 31. marcom kalendárneho roka, za ktorý je splatný. Poplatky sa vypočítajú na základe najnovších dostupných informácií o ročných poplatkoch.
            
            
               2.   Orgán ESMA nevracia ročné poplatky za dohľad.
            
            
               3.   Orgán ESMA zašle faktúru správcovi referenčných hodnôt aspoň 30 dní pred splatnosťou platby.
            
         
         
            Článok 10
            Úhrada príslušným vnútroštátnym orgánom
            
               1.   Ak orgán ESMA deleguje úlohy na príslušné vnútroštátne orgány, správcom z tretích krajín a správcom kritických referenčných hodnôt účtuje poplatok za uznanie a ročné poplatky za dohľad len orgán ESMA.
            
            
               2.   Orgán ESMA uhradí príslušnému vnútroštátnemu orgánu skutočné náklady, ktoré mu vznikli v dôsledku práce vykonanej podľa nariadenia (EÚ) 2016/1011, a to vo výške, ktorá spĺňa tieto podmienky:
               
                           a)
                        
                        
                           výšku schváli orgán ESMA a príslušný orgán pred tým, ako dôjde k delegovaniu úloh;
                        
                     
                           b)
                        
                        
                           daná suma je nižšia ako celková suma poplatkov za dohľad, ktoré orgánu ESMA uhradili príslušní správcovia referenčných hodnôt.
                        
                     
         
         
            Článok 11
            Prechodné ustanovenia
            
               1.   Článok 3 sa nevzťahuje na správcov kritických referenčných hodnôt a referenčných hodnôt tretích krajín, ktorým už bolo udelené povolenie alebo ktoré príslušné vnútroštátne orgány uznali pred nadobudnutím účinnosti tohto nariadenia.
            
            
               2.   Odchylne od článku 12 ods. 1, ak toto nariadenie nadobudne účinnosť po treťom mesiaci roku 2022, ročné poplatky za dohľad v roku 2022, ktoré sa vzťahujú na správcov referenčných hodnôt pod dohľadom orgánu ESMA, sú splatné do 30 dní od dátumu vystavenia faktúry orgánom ESMA.
            
            
               3.   Na účely výpočtu ročných poplatkov za dohľad za rok 2022 podľa článku 4 ods. 2, ktoré sa vzťahujú na správcov referenčných hodnôt pod dohľadom orgánu ESMA, sa uplatniteľný obrat odchylne od článku 4 ods. 2 písm. a) až d) predbežne zakladá na príjmoch vytvorených v roku 2021. Keď budú k dispozícii audítorom overené účty za rok 2021, správcovia referenčných hodnôt ich bezodkladne predložia orgánu ESMA. Orgán ESMA prepočíta ročné poplatky za dohľad za rok 2021 na základe audítorom overených účtov a každému správcovi referenčných hodnôt predloží konečnú faktúru na rozdielovú sumu.
            
         
         
            Článok 12
            Nadobudnutie účinnosti a dátum uplatňovania
            Toto nariadenie nadobúda účinnosť a uplatňuje sa tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. februára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 171, 29.6.2016, s. 1.
         
            (2)  Nariadenie Európskeho parlamentu a Rady (EÚ) 2021/168 z 10. februára 2021, ktorým sa mení nariadenie (EÚ) 2016/1011, pokiaľ ide o výnimku pre určité spotové devízové referenčné hodnoty tretích krajín a o určenie náhrad pre určité referenčné hodnoty, ktorých poskytovanie sa ukončuje, a nariadenie (EÚ) č. 648/2012 (Ú. v. EÚ L 49, 12.2.2021, s. 6).